Rezidenčný program Slovenského banského múzea (SBM) v Banskej Štiavnici

**FORUM FOR MUSEUM - tlačová správa**

Kontakt: Mgr. Miriam Lenčová, Centrum marketing, komunikácie a zelených inovácií

[lencova.miriam@muzeumbs.sk](mailto:lencova.miriam@muzeumbs.sk), 045 694 94 35, [www.muzeumbs.sk](http://www.muzeumbs.sk)

Viac informácií a prihlasovací formulár (SK, EN): <https://www.muzeumbs.sk/sk/forum-for-museum>

Slovenské banské múzeum v Banskej Štiavnici vyhlásilo otvorenú výzvu (open call) pre záujemcov o rezidenčný program/pobyt v Banskej Štiavnici.

**Charakteristika programu**

Zámerom rezidenčného programu je iniciovať inovatívne formy medziodborového výskumu a prezentácie zbierkového fondu Slovenského banského múzea v kontexte hodnôt kultúrno – historického dedičstva lokality UNESCO.

Ambíciou programu je prispievať k procesu transformácie múzejných inštitúcií na inšpirujúce, polyfunkčné kultúrne inštitúcie 21.storočia, ktoré sa aktívne angažujú a kultivujú verejný diskurz.

Program je určený pre odborníkov a odborníčky z rôznych oblastí:

* z oblasti humanitných odborov:
* antropológia, archeológia, archívnictvo, kunsthistória, história, etnológia, kulturológia, pedagogika, masmediálne štúdiá
* z oblasti technického zamerania:
* architektúra, banská technika, ekológia, geológia, informatika
* z oblasti umenia:
* vizuálne umenie, dizajn, multimédiá, literatúra, hudba, film, fotografia, dramatické umenie a pod.
* Študenti a študentky vysokých škôl

**Téma rezidenčného programu na rok 2024:**

MÚZEUM V ČASE KLIMATICKEJ ZMENY

* 1. Ekologické zásady pri tvorbe expozícií a výstav v čase klimatickej krízy.
  2. Environmentálna výchova a múzejná pedagogika.
  3. Ekologické prístupy k ochrane zbierok (preventívna ochrana, konzervovanie, udržiavanie vhodných klimatických podmienok v depozitároch, ekologická a ekonomická náročnosť úloh súvisiacich s ochranou zbierok).
  4. Komunikačné a marketingové stratégie múzeí a galérií – nové výzvy pre kultúrne inštitúcie a ich prezentáciu na sociálnych sieťach, komunikácia naratívu klimatickej krízy.
  5. Môže byť prevádzka historických pamiatok ekologická? Znižovanie energetickej náročnosti: teória, stratégie a prax.
  6. Terra Banensium - Zem baníkov v zbierkach SBM – krajinný celok zapísaný na zoznam svetového dedičstva UNESCO.

**Dĺžka rezidencie:**7 alebo 14 dní

Časové ohraničenie rezidencií: **máj – august 2024**

**Očakávania/ Výstupy**

* odborný článok/vedecká štúdia,
* popularizačný text,
* podcast/séria podcastov,
* výstavný scenár, resp. realizácia výstavného projektu,
* event, workshop,
* dizajnový produkt/séria, inšpirovaný zbierkovým fondom múzea,
* umelecká intervencia vo vybranej expozícii múzea,
* edukačná aktivita,
* multimediálne dielo,
* tematická analýza/audit múzejnej činnosti.

**Benefity**

* Ubytovanie s pracovným zázemím vo vilke „Žiakov dom“ neďaleko banskoštiavnického Starého zámku (lokalita UNESCO).
* Bádanie v rozsiahlom zbierkovom fonde, archíve, fototéke a v knižnici múzea.
* Možnosť bezodplatnej prehliadky expozícií, výstav a podujatí múzea.
* Spolupráca s odbornými pracovníkmi, vedeckými špecialistami múzea.
* Príležitosť na sieťovanie s lokálnou odbornou a laickou komunitou.
* Produkčná a personálna podpora pri tvorbe a uvedení výstupu podľa možností múzea.

**Požiadavky na rezidentov:**

* Schopnosť priebežne prezentovať vlastný rezidenčný projekt v procese prípravy a realizácie, a následne i záverečných výstupov (web, sociálne siete).
* Schopnosť verejne komunikovať/propagovať svoje priebežné výsledky napr. vo forme eventu, diskusie, videa, etc.

Pracovný jazyk: slovenčina, angličtina

Deadline výzvy: **30. november 2023**

Zverejnenie výsledkov: **15. december 2023**

Žiadosť o rezidenciu posielajte v jednom maily na adresu: [sbm@muzeumbs.sk](mailto:sbm@muzeumbs.sk). Žiadosť musí obsahovať:

1. Kompletne vyplnenú digitálnu prihlášku (vo formáte PDF).
2. Životopis (PDF, max. 1 800 znakov).
3. Zoznam publikačnej činnosti, resp. autorské portfólio (PDF, max. 10 MB).

**Inšpiratívne námety tém rezidenčných projektov**

* Montánna archeológia a životné prostredie - prejavy banskej činnosti v teréne.
* Fotografická dokumentácia prejavov baníckej a hutníckej činnosti v rôznych banských lokalitách Slovenska, štúdium zbierok SBM.
* Amatérske zberateľstvo ako fenomén (nelegálne zberateľstvo archeologických nálezov, mineralogických vzoriek, umeleckých diel, ostatných zberateľských odborov, mapovanie súkromných zbierok).
* Spomienkové rozprávania ako zdroj poznania (v kontexte úlohy Zánik baníctva v Banskej Štiavnici, nahrávky a prepisy rozhovorov)
* Udržateľný turizmus. Spracovanie témy udržateľného turizmu na príklade Banskej Štiavnice – mesta UNESCO s pamiatkami, ktoré sú objektami múzea s vysokým potenciálom návštevnosti. Pohľad na dopady turizmu (mobilita, odpady, uhlíková stopa) na životné prostredie i historické pamiatky z pohľadu ich ochrany. Diskurz udržateľnosti vs. ekonomická prosperita múzea.
* Umelecká reflexia vybraného zbierkového fondu múzea. (Multižánrové možnosti).
* Umelecká intervencia do vybranej expozičnej časti múzea. (Multižánrové možnosti).
* Aktualizácia konceptu vizuálnej identity múzea, ktorý reflektuje rozmanitú skladbu zbierkového fondu a charakter expozícií.
* Koncept námetov na originálne dizajnové produkty múzea (merch).
* Ochrana a využitie pamiatok v rámci trvalo udržateľného rozvoja cestovného ruchu. Hľadanie riešení ako dosiahnuť ekologicky a kultúrne udržateľné dedičstvo.
* Budovanie friendly múzea (audit súčasného stavu a návrhy riešení cesty SBM k priateľskému múzeu k znevýhodneným skupinám obyvateľstva).
* Uhoľné baníctvo v kontexte doby - rozvoj, vrchol a zánik uhoľného baníctva na Slovensku. Druhý život industriálnych areálov. Ako vecne prezentovať environmentálne záťaže po priemyselnej činnosti a pritom zachovávať ideu trvalo-udržateľného múzea?
* Systematizácia a management zbierok. Výskum a návrhy inovatívnych prístupov k systematizácii zbierkových fondov.
* Trvalo-udržateľný koncept ochrany zbierkových predmetov v podmienkach SBM – audit súčasného stavu a návrhy riešení.
* Manažment návštevníka – súčasný stav v SBM a nastavenie nových prístupov.
* Pedagóg/ička v múzejnej rezidencii (audit vzdelávacích programov múzea a návrh nových nastavení práce so školskými skupinami).
* Oboznámenie sa s konceptom zeleného múzea v podmienkach SBM, analýza existujúcich aj plánovaných opatrení, návrhy ďalších prístupov.
* Verejná komunikácia aplikácie konceptu zeleného múzea, návrh kampaní. Odborná oponentúra komunikácie environmentálnych tém.
* Audit technického stavu pamiatkových objektov v správe SBM, analýza možností uchádzania sa o mimorozpočtové zdroje.
* Areál Pracháreň – perspektívy využitia.

*Slovenské banské múzeum v Banskej Štiavnici* [*www.muzeumbs.sk*](http://www.muzeumbs.sk) *(ďalej SBM) je celoslovenským špecializovaným múzeom situovaným v lokalite UNESCO. Cieľavedome zhromažďuje, ochraňuje, vedecky a odborne spracováva, využíva a sprístupňuje hmotné dokumenty (takmer 100 000 zbierkových predmetov) so vzťahom ku komplexnej dokumentácii vývoja baníctva, príbuzných banských odborov, histórie, etnológie, umeleckej histórie, evironmentalistiky, geológie, vývoja banských oblastí a kultúrnej krajiny na Slovensku. SBM svoje projekty a aktivity koncipuje a uvádza tak, aby boli ich dopady dlhodobo udržateľné a prispievali k zvyšovaniu kvality života a smerovali k environmentálnej rovnováhe. Rozvíja a implementuje projekt „Zelené múzeum“. SBM uskutočňuje výskumy v oblasti vývoja baníctva a príbuzných odborov s akcentom na uplatnenie interdisciplinárnych metód výskumu. Definuje a rieši teoretické a metodologické problémy banského múzejníctva.  
Výsledky svojej vedeckej činnosti uverejňuje v odborných i popularizačných publikáciách. SBM umožňuje štúdium vo svojich zbierkových fondoch, archíve a knižnici. Pripravuje a uvádza dlhodobé a krátkodobé výstavné projekty vo svojich expozíciách. Súčasťou múzea je aj Galéria Jozefa Kollára, ktorá okrem prezentácie výberu starého umenia a maliarov Jozefa Kollára a Edmunda Gwerka, sa programovo zameriava na uvádzanie súčasných výstavných projektov s akcentom na tematizovanie dopadov klimatickej krízy. SBM sídli v  historicky cenných pamiatkovo chránených objektoch a areáloch, ktoré reprezentujú výnimočné architektonické a umelecké hodnoty lokality UNESCO.*

V Banskej Štiavnici, dňa 19.10.2023